Gyabiriw, binom so twa no sin frɛ no ‘biriw’, yɛ adze bi a yenya fi ndua mu. Ɔyɛ adze bi a hɛn nananom hyɛɛ ase dze dzii dwuma nnyɛ ndɛ. Bɛpem ndɛ, gyabiriw yɛ adze bi a ɔmmpa Ghanafo dodowara hɔn gyaadze. Dododara na wonyim gyabiriw ne gyasɔ mfaso, eso sɛ edze gya a yɛdze sɔ no to nkyɛn a, enyimdzefo, tsitsir apɔwmudzen edwumayɛfo ama yehu mfasodze ahorow a ɔwɔ mu. Wɔama yehu dɛ, gyabiriw ho wɔ mfaso wɔ kuayɛ mu, apɔwmudzen mu, hɛn atsenae no mpontui na dza ɔkeka ho mu. Akyerɛw yi bɛda mfaso ahorow a yenya no gyabiriw mu no edzi.
Sɛ yɛba no kuayɛ mu a, mfaso ahorow na gyabiriw nya wɔ do. Enyimdzefo kyerɛ dɛ, otu anhwea a wɔdze dua adze no mpon a ɔboa ma nduadzewa nyin frɔmfrɔm. Wɔdze gyabiriw fa abaɛfor mfir mu ka no hyew na wɔdze fora anhwea mu dze dua adze. Sɛ wɔyɛ no dɛm a, ɔfɔw anhwea no, ɔtwe ahoɔdzen ndur gu mu na ɔko tsia mboabamboaba a wɔwɔ anhwea mu a yɛmmfa hɛn enyi nnhu so wɔ anhwea no mu. Ɔsan so twe mframa a nduadzewa hia no gu anhwea no mu na iyinom nyinara boa ma nduadzewa nyim frɔmfrɔm.
Apɔwmudzen na ahoɔfɛw afamu no, gyabiriw wɔ mfasodze pii. Wɔdze gyabiriw yɛ akatahwen, sedur, semina, nkuto na dza ɔkeka ho. Nkan no, nna mpanyimfo nyam gyabiriw fora borɛdzetsir na wɔdze twutuw se ma ɔyɛ fitaa. Ɔnam dɛ gyabiriw tum tu fi na oku kur ahorow a ɔwɔ se mu no ntsi, sɛ wɔdze yɛ sedur anaa wɔdze twutwuw se a, ɔboa papaapa. Ɔnam do ma ndɛ sedur ahorow a wɔdze gyabiriw yɛ ebu wɔ hɛn man yi mu. Afei so, gyabiriw tum tu ayamuhue ase ntsɛntsɛm. Sɛ wo yamu ruhue wo na sɛ eyam bi dze nsu potɔw na edze nkyen to mu nom a, otu ayamuhue ase ntsɛntsɛm koraa.
Apɔwmudzen edwumayɛfo tum dze sa hɔn a wɔnom ndubabɔn anaa ndubabɔn bi kɔ hɔn mu no yar ma wonya hɔn ahotɔ. Sɛ wɔdze ndur ahorow fora gyabiriw mu a, otu ndubabɔn fi nyimpadua mu ntsɛntsɛm. Sɛ obi nom ndubabɔn bi na sɛ wɔpotow biriw ma no a, ɔhohor onyia no no mbɔgyaa mu ko tsia ndubabɔn no na ɔmma ɔnnhaw onyia no. Sɛ obi nom ndur bi ma ɔbor dza ɔtwar dɛ ɔfa no do a, adatserfo tum potow gyabiriw ma no ma ɔnom tsew ndur dodow a ɔwɔ ne nyimpadua mu no do.
Bio, wɔdze biriw sɔn nsu do so ma ɔyɛ krɔngyenn. Ɔnam dɛ otum tu fi no ntsi, wɔdze fora nsusɔnee mfir mu ma oyiyi mu fi ahorow. Wɔdze yɛ sɔnee a wɔdze sɔn nsu do no a, otum kye fi na ndubabɔn ahorow a ɔwɔ nsu mu no so. Otum so sɔn ndaadzefi a ɔwɔ nsu mu no do ma nsu no enyi tsew krɔngyenn a enom a, asɛm biara nnkɛba ho.
Dɛ mbrɛ hɛn nyinara yenyim no, gyabiriw wɔ edzibannoa ahoɔdzen. Yɛdze gyabiriw sɔ gya noa do edziban dzi. No bo so nnyɛ dzen ntsi, nkorɔfo dodow na wotum tɔ bi dze sɔ gya noa hɔn edziban. Sɛ edze toto fangoo ahorow a wotum dze sɔ gya no tse dɛ gyamframa na kresin ho a, gyabiriw bo nnyɛ dzen korakoraa. Nhwehwɛmu kyerɛ dɛ, bea a awɔw wɔ hɔ papaapa no, sɛ nkorɔfo taa dze biriw sɔ gya a, ɔboa ma wimu yɛ hyew kakra.
Adrɔwee edwumayɛfo dze gyabiriw dzi hɔn dwuma. Ɔnam dɛ gyabiriw yɛ tuntum ntsi, adrɔweefo dze drɔdrɔw hɔn ndzɛmba ahorow na wɔdze twuw adrɔw ahorow ho so ma Ɔyɛ fɛfɛɛfɛw. Wɔdze gyabiriw kyerɛwdua drɔw ndzɛmba na wɔdze fefa do ma ɔyɛ fɛw. Wɔsan dye gyabiriw fora ndur ahorow a wɔdze twuw dan ho no so. Ndur a wɔdze ma tsinhwi yɛ tuntun no so, wɔdze gyabiriw fora ma ɔyɛ yie.
Akyerɛw yi ada mfasodze ahorow a ɔwɔ gyabiriw mu edzi. Apɔwmudzen afamu, edzibannoa mu, adrɔwee edwumayɛ mu, kuayɛ mu, ahoɔfɛw mu na dza ɔkeka ho mu no, gyabiriw dzi mu akotsen yie. Nokwasɛm nye dɛ, gyabiriw ho wɔ mfaso papaapa a ɔdze esuma hɛn.
